avrettingsmasse
Store norske leksikon,Teknologi og industri,Bygg og anlegg,Betong, sement og mørtel
Avrettingsmasse er et materiale som brukes til å rette opp og jevne ut betonggulv. Materialet kan brukes i stedet for pussavretting. Den kan også brukes til skjøtesparkling på tre- og plategulv. Massen er ikke egnet som slitelag og må derfor dekkes med et gulvbelegg.
Avrettingsmasser er vanligvis sammensatt av et bindemiddel og mineralsk tilslag, og leveres enten ferdig til bruk eller i tørr form for utblanding med vann på byggeplassen. Bindemiddelet er gjerne sement- eller gipsbasert, eventuelt med plasttilsetning. Herdeplaster brukes også.Avrettingsmasser finnes i forskjellig konsistens, avhengig av bruksformål, fra lettutflytende, såkalt selvutjevnende, til pastakonsistens.Viktige egenskaper for avrettingsmassen i herdet tilstand er trykkfasthet, bøyefasthet og inntrykkingsmotstand. Med økt trykkfasthet blir gjerne også andre viktige egenskaper bedre. Avrettingsmasser har i stor grad erstattet pussavretting på lett og middels belastede betonggulv. Les mer i Store norske leksikon betong